Tisztelt Szülők, Kedves Diákok!

A Kormány 1102/2020. (III. 14.) határozata értelmében 2020. március 16-tól, vagyis a mai naptól vezeti be a tantermen kívüli, digitális munkarendet, másszóval távoktatási rendszert. A rendelet értelmében a gyerekek nem látogathatják az iskolákat. Ez természetesen vonatkozik a művészeti iskolák tanrendjére is.

A művészeti iskolákban (zeneiskolákban) a gyerekek egyéni oktatásban részesülnek (kivétel a szolfézs óra), mégis mivel nem jöhetnek be az iskolába, ezért a zeneiskolai képzés is a megváltozott munkarend szerint kell, hogy folytatódjon.

Folyamatosan figyeljük a friss híreket, és dolgozunk azon, hogy megvalósítsuk az otthonról történő zenetanítás lehetőségét.

Zenetanár kollégáim minden szülővel felveszik a kapcsolatot, és közösen megpróbálunk kialakítani egy olyan oktatási módszert, amivel eredményesen tudjuk tanítani a gyerekeket a megváltozott helyzet ellenére is.

Kérek mindenkit, hogy tudatosítsuk gyermekeinkben, hogy nem tanítási szünetről van szó, hanem egy új oktatási rendszerről, mely akkor lesz sikeres, ha minden résztvevő – pedagógus, szülő, tanuló – egységesen komolyan és felelősségteljesen áll hozzá.

Mivel személyesen nem találkozunk sem a szülőkkel, sem a tanulókkal, ezért a kommunikációt át kell állítanunk teljesen digitális formára. Az iskola és a szülők közötti kommunikáció a KRÉTA felületen fog történni. A KRÉTA felület „házi feladat” moduljában lesznek rögzítve az elvégzendő feladatok.

A tanév elején minden tanuló nevére generáltunk belépési kódot, amivel a szülők beléphetnek a zeneiskola KRÉTA felületére. Októberben mindenki kapott belépési kódot e-mailben. Arra kérek mindenkit, hogy ellenőrizze le a saját jelszavának érvényességét, és amennyiben nem tud belépni, kérjük, hogy a [danyi-zeneisk@freemail.hu](mailto:danyi-zeneisk@freemail.hu) oldalon jelezzen vissza számunkra, hogy ezek után új jelszót tudjunk generálni.

A KRÉTA felületre a következő linken keresztül lehet belépni: <https://klik040037001.e-kreta.hu> A felhasználó név a gyerek tanulóazonosítója, a jelszót elküldtük októberben, ha nincs meg, kérjenek tőlünk újat.

Igyekszünk folyamatosan tájékoztatni mindenkit, amint új információnk lesz, addig is kérem Önöket, hogy türelemmel és kellő fegyelemmel álljanak hozzá az új tanrend eredményessége érdekében.

Mindenki vigyázzon magára!

2020. március 16.

Katrin Zsolt

Intézményvezető